**REPUBLIKA SRBIJA**

**NARODNA SKUPŠTINA**

**Odbor za ljudska i manjinska prava**

**i ravnopravnost polova**

**09 Broj: 06-2/233-12**

**13. decembar 2012. godine**

**B e o g r a d**

**Z A P I S N I K**

**SA PETE SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA**

**ODRŽANE 31. OKTOBRA 2012. GODINE**

Sednica je počela u 12 časova.

Sednicom je predsedavao predsednik Odbora Meho Omerović.

Sednici su prisustvovali: Jelena Budimirović, Srđan Šajn, Stefan Zankov, Mile Spirovski, Teodora Vlahović, Tamara Tripić, Petar Kuntić, Miletić Mihajlović, Bojana Božanić, Nataša Mićić, Snežana Stojanović Plavšić, Vera Paunović, Zlata Đerić, Elvira Kovač, članovi Odbora.

Sednici nije prisustvovala Olena Papuga, član Odbora.

Predsednik Odbora je konstatovao da su ispunjeni uslovi za rad i odlučivanje, te je predložio sledeći

D n e v n i r e d:

1. Odlučivanje o organizovanju Javnog slušanja povodom obeležavanja Međunarodnog dana borbe protiv nasilja nad ženama;
2. Obrazovanje radnih grupa;
3. Razno.

Povodom predloženog dnevnog reda **Mile Spirovski** je istakao da je na prethodnim sednicama Odbora bilo rečeno da će Odbor raspravljati o Predlogu zakona o budžetu, a imajući u vidu da je on već objavljen na sajtu Narodne skupštine, predložio je da se doda tačka 3. dnevnog reda: „Rasprava o Predlogu zakona o budžetu“, a postojeća tačka 3. „Razno“ bi postala tačka 4.

Takođe, naglasio je da postoji zainteresovanost za otvaranje multietničkih kuća, konkretno, zainteresovanost za otvaranje makedonske etničke kuće. Rekao je da prema nekim procenama OEBS-a, u Republici Srbiji živi oko 250 000 pripadnika makedonske nacionalne zajednice, a izjašnjava se svega 25000 do 27000. Zbog ovakvih i sličnih primera, istakao je da bi bilo potrebno podneti amandmane na Predlog zakona o budžetu koji bi se odnosili na stvaranje mogućnosti za izgradnju multietničkih, multikulturalnih kuća, npr. makedonske, romske i dr.

**Meho Omerović** je istakao da će biti zakazana posebna sednica Odbora na kojoj će biti razmatran Predlog zakona o budžetu u razdelima koji su od interesa za ovaj odbor sa stanovišta delokruga rada, ali da budžet još nije podeljen poslanicima kroz ekspediciju Službe Narodne skupštine, te je predložio da se o održavanju navedene sednice postigne dogovor u narednih 7-10 dana.

Nakon što je okončana rasprava u vezi predloženog Dnevnog reda, članovi Odbora su **jednoglasno prihvatili** predloženi Dnevni red, bez dopuna.

Pre prelaska na rad po tačkama utvrđenog Dnevnog reda članovi Odbora su **jednoglasno usvojili** zapisnik sa Treće sednice održane 2. oktobra 2012. godine.

**PRVA TAČKA**: Odlučivanje o organizovanju Javnog slušanja povodom obeležavanja Međunarodnog dana borbe protiv nasilja nad ženama.

**Meho Omerović** je podsetio da je 25. novembar Međunarodni dan borbe protiv nasilja nad ženama i predložio da Odbor organizuje Javno slušanje povodom obeležavanja ovog dana, na temu borbe protiv nasilja u porodici. Takođe, podsetio je da je na sednici od 2. oktobra Gordana Čomić predložila da bude prikazan film autorke Izabele Kisić o ženama koje su, nakon što su trpele zlostavljanje ubile svoje partnere, pod nazivom „Žene koje su ubile svoje nasilnike“, u trajanju oko 30 minuta. Javno slušanje bi se održalo u Maloj sali Doma Narodne skpštine 26. novembra. Na Javno slušanje bi se pozvali predstavnici Ministarstva pravde i državne uprave, Ministarstva unutrašnjih poslova, direktor Kancelarije za ljudska i manjinska prava, direktorka Uprave za rodnu ravnopravnost, direktor ženskog zatvora u Požarevcu, Poverenik za zaštitu ravnopravnosti, kao i predstavnici Autonomnog ženskog centra, Helsinškog odbora za ljudska prava, Viktimološkog društva Srbije, „Iz kruga“ – Beograd, Ženske romske mreže, organizacija koje se bave problemom nasilja nad ženama na lokalnom nivou poput: Žene za mir- Leskovac, Osvit – Niš, SOS telefon – Vranje i možda još nekih predstavnika koje predlože članovi Odbora.

Povodom navedenog predloga predsednik Odbora otvorio je raspravu.

**Srđan Šajn** je predložio da se na Javno slušanje pozovu i predstavnici Ženske romske mreže.

Predsednik Odbora je stavio na glasanje predlog odluke da se 26. novembra 2012. godine organizuje Javno slušanje povodom obeležavanja Međunarodnog dana borbe protiv nasilja nad ženama.

Članovi Odbora su **jednoglasno** **usvojili**

**O d l u k u**

- Da će 26. novembra 2012. godine biti održano Prvo javno slušanje Odbora za ljudska i manjinska prava i ravnopravnost polova, povodom obeležavanja Međunarodnog dana borbe protiv nasilja nad ženama.

- Da je t**ema Javnog slušanja: „Borba protiv nasilja u porodici“.**

**-** Da će Javno slušanje biti održano u Maloj sali Doma Narodne skupštine, sa početkom u 11,00 časova.

- Da će na Javnom slušanju biti prikazan film „Žene koje su ubile svoje nasilnike“ (trajanje filma – 30 minuta).

- Da će na javno slušanje biti pozvani sledeći učesnici: predstavnici Ministarstva pravde i Ministarstva unutrašnjih poslova, direktor Kancelarije za ljudska i manjinska prava, direktorka Uprave za rodnu ravnopravnost, direktor ženskog zatvora u Požarevcu, Poverenik za zaštitu ravnopravnosti Nevena Petrušić, predstavnici Autonomnog ženskog centra, Helsinškog odbora za ljudska prava, Viktimološkog društva Srbije, „Iz kruga“ – Beograd, Ženske romske mreže, predstavnici organizacija koje se bave problemom nasilja nad ženama na lokalnom nivou poput: Žene za mir- Leskovac, Osvit – Niš, SOS telefon – Vranje.

**DRUGA TAČKA:** Obrazovanje radnih grupa

**Predsednik Odbora** je predložio da se, imajući u vidu veoma širok delokrug rada Odbora, obrazuje pet radnih grupa i to:

1. Radna grupa za ljudska prava i slobode i prava deteta
2. Radna grupa za prava nacionalnih manjina
3. Radna grupa za zaštitu slobode veroispovesti i položaj crkava i verskih zajednica
4. Radna grupa za ravnopravnost (rodnu jednakost) polova
5. Radna grupa za inicijative, predstavke i predloge.

Posebno je naglasio potrebu da se što pre formira Radna grupa za incijative, predstavke i predloge, jer se velik broj građana obraća ovom odboru.

**Tamara Tripić** je istakla da svaka predstavka u suštini zadire u pitanje neke od radnih grupa, pa je postavila pitanje da li bi predstavke mogle biti razvrstane po pojedinim radnim grupama, bez formiranja posebne radne grupe za inicijative, predstavke i predloge.

**Predsednik Odbora** je ukazao da se velik broj predstavki uopšte ne odnosi na pitanja iz delokruga rada Odbora, i reč je dao sekretaru Odbora Sanji Pecelj, koja je upoznala članove Odbora sa postojećom situacijom, u kojoj se građani obraćaju Odboru u velikom broju i na različite načine: u pisanoj formi, preko telefona, elektronskom poštom, pa i neposredno dolaze u Narodnu skupštinu. Sva ova obraćanja se često ne mogu podvesti pod delokrug rada Odbora, te je potrebno da postoji posebna radna grupa, koja bi uz pomoć zaposlenih u Službi Odbora, vršila procenu da li je neka predstavka od takvog značaja da treba da bude razmatrana na sednici Odbora, kao tačka dnevnog reda (kao i u slučaju ako se više građana obraća Odboru po istom pitanju koje zadire u delokrug rada Odbora).

**Srđan Šajn** je predložio da se ipak predstavke dostavljaju svim članovima Odbora, pa ako narodni poslanik smatra da je to bitno, može da dođe na radnu grupu. Znači, da ta radna grupa ima jedan deo stalnih članova, a da drugi imaju informaciju pa mogu da prisustvuju datog trenutnka ako smatraju da je to potrebno.

Predsednik Odbora je ukazao da će Odbor sigurno imati mnogo posla i narodni poslanici bi mogli biti zatrpani predstavkama, ali nije problem da narodni poslanici dobiju sve što smatraju potrebnim.

**Snežana Stojanović Plavšić** je navela da nije zainteresovana da dobije svaku predstavku, ali misli da postoje i druge mogućnosti da budu informisani. Pretpostavlja da će svi dobiti informaciju kada se radne grupe sastaju i u zavisnosti od toga svako od narodnih poslanika može da bude na tom sastanku.

**Predsednik Odbora** je istakao da ako radna grupa za predstavke smatra da je neka predstavka od tolikog značaja, stavićemo je na dnevni red Odbora. Prema tome, imamo širok spektar mogućnosti i načina rada.

Predsednik Odbora je upoznao članove Odbora da u skladu sa članom 44. stav 6. Poslovnika Narodne skupštine predsednik odbora može da obrazuje radne grupe, ali da smatra da je bolje da se sami narodni poslanici izjasne u kojoj radnoj grupi žele da učestvuju, na osnovu svojih interesovanja i afiniteta. Da li će se neko angažovati u više ili jednoj radnoj grupi, to je pravo svakog narodnog poslanika, ali sve što stiže na Odbor biće na raspolaganju svim članovima Odbora.

Nakon izjašnjavanja narodnih poslanika o članstvu u radnim grupama, predsednik Odbora je stavio na glasanje:

Predlog odluke o obrazovanju **Radne grupe za ljudska prava i slobode i prava deteta,** u sledećem sastavu:

**Predsedavajući:**

* Zlata Đerić

**Članovi:**

**-** Tamara Tripić

- Elvira Kovač

- Snežana Stojanović Plavšić

- Jelena Budimirović

- Stefan Zankov

Predlog odluke o obrazovanju **Radne grupe za prava nacionalnih manjina**, u sledećem sastavu:

**Predsedavajući:**

* Olena Papuga

**Članovi:**

**-** Elvira Kovač

**-** Mile Spirovski

- Petar Kuntić

- Srđan Šajn

- Miletić Mihajlović

Predlog odluke o obrazovanju **Radne grupe za zaštitu slobode veroispovesti i položaj crkava i verskih zajednica**, u sledećem sastavu:

**Predsedavajući:**

Snežana Stojanović Plavšić

**Članovi:**

- Bojana Božanić

- Zlata Đerić

- Petar Kuntić

Predlog odluke o obrazovanju **Radne grupe za ravnopravnost (rodnu jednakost) polova**, u sledećem sastavu:

**Predsedavajući:**

* Tamara Tripić

**Članovi:**

**-** Bojana Božanić

**-** Zlata Đerić

- Nataša Mićić

- Teodora Vlahović

- Vera Paunović

Predlog odluke o obrazovanju **Radne grupe za inicijative, predstavke i predloge**, u sledećem sastavu:

**Predsedavajući:**

* Vera Paunović

**Članovi:**

**-** Teodora Vlahović

**-** Meho Omerović

Članovi Odbora su **jednoglasno** USVOJILI predloge odluka o formiranju radnih grupa u predloženom sastavu (original u prilogu).

**TREĆA TAČKA:** Razno

Predsednik Odbora je ukazao na sledeće događaje i aktivnosti:

U organizaciji Beogradskog fonda za političku izuzetnost počinje realizacija projekta „Žene za demokratiju i jednakost – veće učešće žena u donošenju političkih odluka i delotvornoj primeni politika jednakih šansi“. Projekat podržavaju Evropska komisija i Ambasada Finske. S tim u vezi u Zrenjaninu će se u periodu **od 2. do 4. novembra** organizovati seminar „Rodna ravnopravnost i anti-diskriminatorne politike“. Projekat će se završiti posetom naših predstavnika Finskoj. Predsednik Odbora je ukazao da su svi članovi ovog odbora dobili pozive za učešće, te ih je pozvao da se istom odazovu.

Evropski pokret u Srbiji, B.a.b.e. iz Zagreba, Bugarska fondacija za rodna istraživanja, Prava za sve iz Sarajeva, Sigurna kuća iz Podgorice, realizuju Projekat „Imenovanje, definisanje, sankcionisanje ekonomskog nasilja nad ženama u intimnim odnosima“, a sastanak će biti održan **5. novembra**, od 13 do 15 časova u prostorijama Evropskog pokreta u Srbiji, Kralja Milana 31. Predsednik Odbora je pozvao članove Odbora da se prijave. Snežana Stojanović Plavšić je prihvatila učešće.

Predsednik Odbora upoznaje članove Odbora da je 24. oktobra imao sastanak sa predstavnicima Misije OEBS-a u Beogradu u vezi saradnje sa našim odborom. Tom prilikom su predložene sledeće aktivnosti koje bi bile finansirane od strane OEBS:

* od **29. novembra do 1. decembra** – prvi seminar na temu „Uloga i aktivnosti Odbora za ljudska i manjinska prava i ravnopravnost polova“ koji bi se održao van Beograda;
* povodom **10. decembra** Međunarodnog dana ljudskih prava organizovali bismo Javno slušanje; predsednik Odbora ukazuje da ćemo zvaničnu odluku o organizovanju javnog slušanja doneti na narednoj sednici;
* od **9. do 12. decembra, u** organizaciji ODIHR i OEBS - studijska poseta parlamentu Austrije za tri poslanika i jednog zaposlenog iz službe Odbora. Predsednik Odbora predlaže da ovaj put to bude delegacija u ženskom sastavu: Snežana Stojanović Plavšić, Zlata Đerić i Bojana Božanić, a kao sekretar delegacije Rajka Vukomanović, viši savetnik u Odboru.
* **krajem januara/početkom februara 2013**. godine biće održano predstavljanje Izveštaja – Univerzalni periodični pregled stanja ljudskih prava, uz direktan prenos iz Ženeve u Maloj sali Doma Narodne skupštine; predstavnici Misije OEBS u Beogradu su nas upoznali sa namerom da pokušaju da obezbede učešće predsednika Evropskog suda za ljudska prava u Strazburu.

Dana 24. oktobra održan je sastanak predsednika Odbora sa predstavnicima USAID na kome je predstavljen Projekat za reformu pravosuđa i odgovornu vlast (JRGA) i Projekat za bolje uslove poslovanja (BEP). USAID je prepoznao Odbor za ljudska i manjinska prava i ravnopravnost polova zajedno sa još četiri odbora u Narodnoj skupštini kao partnere za realizaciju ovih projekata. To je projekat koji traje četiri godine, a sekretar Odbora će informaciju proslediti članovima Odbora.

U organizaciji OEBS biće odžan seminar „Parlamentarni nadzor nad sektorom bezbednosti u Republici Srbiji, u Aranđelovcu, hotel „Izvor“, od **6. do 8. novembra**; pa poziva članove Odbora da istom prisustvuju.

Evropski parlament organizuje parlamentarni seminar na temu: "Zaštita ljudskih prava i stanje prava žena i dece", koji će biti održan **14. i 15. novembra**, u Evropskom parlamentu u Briselu. Prijavljeni za seminar su Meho Omerović, Tamara Tripić i Jelena Budimirović, a sekretar delegacije je Sanja Pecelj, sekretar Odbora.

Predsednik Odbora predlaže da Odbor donese odluke kojima će se omogućiti da predloženi članovi Odbora učestvuju u navedenim događajima. Povodom navedenog, predsednik Odbora je otvorio raspravu.

**Srđan Šajn** smatra da nije u redu da se pita ko želi da ide u Aranđelovac, a da se ne pita kada je reč o putovanjima u inostranstvo uz svo uvažavanje delegacije na visokom nivou. Predsednik Odbora je odgovorio da je poziv za Brisel išao preko kabineta Predsednika Narodne skupštine, a za Aranđelovac smo dobli poziv danas.

**Snežana Stojanović Plavšić** se izjasnila da je u prošlim sazivima imala priliku da vodi odbor koji je imao dosta putovanja, pa se poučena ranijim iskustvima, odriče se svih putovanja u inostranstvo.

**Predsednik** **Odbora** je istakao da će ovaj Odbor imati puno poziva od evropskih, državnih, vladinih i nevladinih institucija, ali da svako ima pravo da prihvati ili ne prihvati poziv. Takođe je naveo da će biti i poziva na nacionalnom nivou, npr. nacionalni saveti nacionalnih manjina se obraćaju sa pozivom da prisustvujemo obeležavanju dana nacionalnih manjina. On smatra da predstavnici Odbora treba da prisustvuju takvim događajima jer time ukazujemo jednu vrstu poštovanja prema nacionalnim savetima i nacionalnim manjinama, ali ukazao je i da u vezi s tim postoji jedan problem. Na primer, ukoliko je on kao predsednik Odbora dobio poziv da prisustvuje takvom događaju, a sprečen je da istom prisustvuje i dogovori se sa drugim članom Odbora, postoji problem da se isplate putni i ostali pripadajući troškovi. Takođe je istakao da se takve manifestacije često dešavaju subotom i nedeljom. Zato je potrebno da Odbor donese odluku po kojoj bi se ovo pravo moglo ostvarivati, a sekretar Odbora bi bio dužan da pripremi putni nalog.

**Miletić Mihajlović** je upoznao članove Odbora da je u organizaciji Ministarstva unutrašnjih poslova prisustvovao prikazivanju filma na temu trgovine ženama. Film se prikazuje u saradnji sa lokalnim samoupravama širom Srbije. U razgovoru sa predstavnikom Ministarstva unutrašnjih poslova, Uprave za graničnu policiju, Mitrom Đuraškovićem on je izrazio interes da se u Narodnoj skupštini organizuje jedno javno slušanje na temu trgovine ljudima. Predlaže da se organizuje sastanak u Narodnoj skupštini sa predsedikom Odbora.

**Predsednik Odbora** se složio sa ovim predlogom, a o terminu sastanka će se nakadno odlučiti.

Takođe, istakao je da misli da nam je prioritet da do kraja godine razmatramo izveštaje Zaštitnika građana, Poverenika za zaštitu ravnopravnosti i Poverenika za informacije od javnog značaja i zaštitu podataka o ličnosti jer su to direktne oblasti nadležnosti Odbora, a tu ima dosta preporuka i zaključaka.

**Snežana Stojanović Plavšić** je postavila pitanje da li smo sada dogovorili delegacije za učešće na prethodno navednim događajima i podseća da ona ne želi da bude u delegaciji koja će učestvovati u poseti Austriji.

**Predsednik Odbora** je pozvao članove Odbora da se izjasne ko želi da prisustvuje poseti Austriji. Članovi Odbora su se saglasili da to bude Vera Paunović.

S obzirom da više nije bilo prijavljenih za raspravu, **predsednik Odbora** je predložio da Odbor donese sledeće odluke:

- Da u studijskoj poseti Austriji (Beč) u organizaciji ODIHR i OEBS u periodu od 9. do 12. decembra 2012. godine učestvuju: Vera Paunović, Zlata Đerić i Bojana Božanić, kao i sekretar delegacije Rajka Vukomanović.

- Da parlamentarnom seminaru u organizaciji Evropskog parlamenta na temu: "Zaštita ljudskih prava i stanje prava žena i dece", koji će biti održan 14. i 15. novembra u Evropskom parlamentu u Briselu prisustvuju: Meho Omerović, Tamara Tripić i Jelena Budimirović, kao i sekretar delegacije Sanja Pecelj.

- Odluku kojom će se omogućiti članovima Odbora da učestvuju na svim sastancima i manifestacijama na koje budu pozivani od strane državih organa i institucija, međunarodnih i nevladinih organizacija, saveta nacionalnih manjina i drugih partnera sa kojima Odbor ostvaruje saradnju, a koje su od neposrednog značaja za ostvarivanje delokruga rada Odbora, kako bi narodnom poslaniku bila isplaćena pripadajuća naknada u danima kada ne zaseda Narodna skupština i nije zakazana sednica Odbora, ili se događaj organizuje van Beograda, odnosno van mesta boravišta/prebivališta narodnog poslanika.

Predsednik Odbora je stavio na glasanje navedene predloge odluka.

Članovi Odbora su **jednoglasno** USVOJILI predložene odluke.

Sednica je zaključena u 13 časova.

SEKRETAR ODBORA PREDSEDNIK ODBORA

Rajka Vukomanović Meho Omerović